এতটা পথ ডবল বাইক করে সিনেমা হলে পৌঁছাতে পৌনে ন'টা বেজে গেল। তাড়াতাড়ি করে সাইকেল দুটো গ্যারাজে রেখে দিয়ে মনি হলের অফিসে ঢুকে গিয়ে টিকিট জোগাড় করে আনল। আমরা চারজন হলে ঢুকে আমাদের জন্য নির্দিষ্ট সিটে বসলাম। ঠিক ন'টায় শো আরম্ভ হল, সিনেমা দেখছি, মাঝে মাঝে মারপিটের দৃশ্যে সিটি পড়ছে, যা তখনকার দিনে ওখানকার হলে খুবই স্বাভাবিক ছিল। শো শেষ হতে হতে প্রায় সাড়ে দশটা বেজে গেছে, হল থেকে বেরিয়ে গ্যারাজ থেকে সাইকেল বার করে চাপতে গিয়ে দেখি ও মা কি হবে, মুকুলের সাইকেলে একদম হাওয়া নেই। যাক, গ্যারাজ মালিকের কাছ থেকে পাম্পার নিয়ে হাওয়া ভরে আমরা যখন বের হলাম, তখন এগারটা বাজতে দশ মিনিট বাকি। আমি আর রথীন আগে আগে যাচ্ছিলাম, আমাদের পিছনেই মনি আর মুকুল আসছিল। আমরা বড় জোর সাত আট মিনিট এসেছি এমন সময় মুকুল চেঁচিয়ে উঠল, - "যাঃ, আবার হাওয়া চলে গেছে, সাইকেল চালানো যাচ্ছে না।"